**Peter Zezel** (22. huhtikuuta 1965 Toronto, Ontario – 26. toukokuuta 2009 Toronto, Ontario) oli kanadalainen jääkiekkoilija. Hän pelasi NHL:ssä viidentoista kauden aikana 873 runkosarjaottelua, joissa teki 219 maalia. Hän kuoli 44-vuotiaana hemolyyttiseen anemiaan, jota oli sairastanut viimeisen vuosikymmenen.

Jääkiekko ei ollut Zezelin ainoa laji, vaan hän oli myös jalkapalloilija. Hän pelasi 1980-luvun alussa lyhyen aikaa NAHL:issa ja CSL:ssä.

Ura
---

Zezel aloitti jääkiekon MTHL-liigan juniorijoukkueessa Don Mills Flyersissa. Vuonna 1982 hän siirtyi pelaamaan OHL-liigan Toronto Marlborosissa, jossa hänen taitonsa pantiin merkille ja Philadelphia Flyers varasi hänet 41. vuorolla vuoden 1983 varaustilaisuudessa.

Zezel siirtyi Philadelphiaan kaudeksi 1984–1985 ja Zezelin tulokaskaudella Philadelphia eteni aina Stanley Cup -finaaleihin saakka. Tasaisesti pisteitä tekevästä ja lahjakkaasta aloittajasta kehittyi nopeasti joukkueen merkittävimpiä alivoimapelaajia. Philadelphia myi Zezelin St. Louis Bluesiin kesken kauden 1988–1989 vaihdossa Mike Bullardiin.

Zezel vaihtoi seuraa tiuhaan, sillä hän ehti pelata St. Louisissa vain kauden 1989–1990, jonka jälkeen hänet myytiin Mike Lalorin kanssa Washington Capitalsiin vaihdossa Geoff Courtnalliin. Washington myi hänet Bob Rousen kanssa jo seuraavassa tammikuussa Toronto Maple Leafsiin vaihdossa Al Iafrateen.

|  |  |  |
| --- | --- | --- |
| "| Mitä suurin osa ihmisistä ei tiedä, on ettei Peter koskaan sanonut 'ei' kenellekään, joka halusi nimikirjoituksen tai jotakin. "Voitko käydä koulussa tai sairaalassa?", hän kävi. Hän oli erityinen kun kyse oli niistä asioista. | "|
| **– Rick Tocchet, joukkuekaveri Torontossa.**  |

Kotikaupungissaan Torontossa Zezel vakiinnutti paikkansa ja hänestä tuli avainpelaaja karvaajana ja aloittajana. Toronto eteni Zezelin tuella konferenssifinaaleihin kausilla 1992–1993 ja 1993–1994, mikä jäi joukkueen parhaaksi saavutukseksi hänen aikanaan.

Zezelin oikeudet siirtyivät Dallas Starsin haltuun kaudeksi 1994–1995, minkä jälkeen hän solmi sopimuksen jälleen St. Louisin kanssa. Häntä vaivasivat lukuisat loukkaantumiset, minkä vuoksi pelirytmi oli katkonaista. St. Louis myikin Zezelin pois New Jersey Devilsiin varaustilaisuuden varausvuoroa ja Chris McAlpinea vastaan. New Jerseyssä heikkojen esitysten takia Zezel putosi farmijoukkue Albany River Ratsiin. New Jersey myi lopulta hänet Vancouver Canucksiin kaudella 1997–1998.

Kausi 1998–1999 jäi Zezelin viimeiseksi. Hänen kolmivuotias veljentyttärensä sairastui leukemiaan ja Zezel halusi viettää enemmän aikaa perheensä kanssa Toronton lähistöllä. Vancouverin GM Brian Burke myi maaliskuussa 1999 Zezelin Mighty Ducks of Anaheimiin, mutta kauppa peruttiin, kun Zezel ei suostunut muuttamaan Anaheimiin. Zezel olisi jatkanut uraansa vain Torontossa tai Buffalo Sabresissa, joten hän lopetti jääkiekkoilun kokonaan. Vejentytär kuoli toukokuussa 1999, mutta Zezel ei enää jatkanut uraansa. Zezel palasi kaukaloon kaudelle 2002-2003 Ontarion Senior A liigan Cambridge Hornetsin joukkueessa. Hän pelasi sarjassa kolmen kauden aikana 30 ottelu yli yhden pisteen keskiarvolla.

Yksityiselämä
-------------

Vuodesta 1998 lähtien Zezel piti jääkiekkokoulua Etobicokessa. Hänellä ei ollut koskaan aviopuolisoa eikä lapsia.

Vuosina 2002–2005 Zezel edusti Cambridge Hornetsia kanadalaisessa seniorisarjassa.

Vuonna 2001 Zezelillä todettiin hemolyyttinen anemia, johon hän miltei menehtyi mutta lopulta toipui siitä. Keväällä 2009 tauti uusiutui ja sitä hoidettiin muun muassa kemoterapialla ja pernan poistolla, mutta hänen tilansa huononi dramaattisesti ja viimeiset viikot hän vietti sairaalassa koomassa. 26. toukokuuta hänen elintoimintojaan ylläpitänyt kone sammutettiin ja hän menehtyi.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 1981–82 | Don Mills Flyers | MTHL | 40 | 43 | 51 | 94 | 36 |  |  |  |  |  |
| 1982–83 | Toronto Marlboros | OHL | 66 | 35 | 39 | 74 | 28 | 4 | 2 | 4 | 6 | 0 |
| 1983–84 | Toronto Marlboros | OHL | 68 | 47 | 86 | 133 | 31 | 9 | 7 | 5 | 12 | 4 |
| 1984–85 | Philadelphia Flyers | NHL | 65 | 15 | 46 | 61 | 26 | 19 | 1 | 8 | 9 | 28 |
| 1985–86 | Philadelphia Flyers | NHL | 79 | 17 | 37 | 54 | 76 | 5 | 3 | 1 | 4 | 4 |
| 1986–87 | Philadelphia Flyers | NHL | 71 | 33 | 39 | 72 | 71 | 25 | 3 | 10 | 13 | 10 |
| 1987–88 | Philadelphia Flyers | NHL | 69 | 22 | 35 | 57 | 42 | 7 | 3 | 2 | 5 | 7 |
| 1988–89 | Philadelphia Flyers | NHL | 26 | 4 | 13 | 17 | 15 |  |  |  |  |  |
|  | St. Louis Blues | NHL | 52 | 17 | 36 | 53 | 27 | 10 | 6 | 6 | 12 | 4 |
| 1989–90 | St. Louis Blues | NHL | 73 | 25 | 47 | 72 | 30 | 12 | 1 | 7 | 8 | 4 |
| 1990–91 | Washington Capitals | NHL | 20 | 7 | 5 | 12 | 10 |  |  |  |  |  |
|  | Toronto Maple Leafs | NHL | 32 | 14 | 14 | 28 | 4 |  |  |  |  |  |
| 1991–92 | Toronto Maple Leafs | NHL | 64 | 16 | 33 | 49 | 26 |  |  |  |  |  |
| 1992–93 | Toronto Maple Leafs | NHL | 70 | 12 | 23 | 35 | 24 | 20 | 2 | 1 | 3 | 6 |
| 1993–94 | Toronto Maple Leafs | NHL | 41 | 8 | 8 | 16 | 19 | 18 | 2 | 4 | 6 | 8 |
| 1994–95 | Dallas Stars | NHL | 30 | 6 | 5 | 11 | 19 | 3 | 1 | 0 | 1 | 0 |
|  | Kalamazoo Wings | IHL | 2 | 0 | 0 | 0 | 0 |  |  |  |  |  |
| 1995–96 | St. Louis Blues | NHL | 57 | 8 | 13 | 21 | 12 | 10 | 3 | 0 | 3 | 2 |
| 1996–97 | St. Louis Blues | NHL | 35 | 4 | 9 | 13 | 12 |  |  |  |  |  |
|  | New Jersey Devils | NHL | 18 | 0 | 3 | 3 | 4 | 2 | 0 | 0 | 0 | 10 |
| 1997–98 | New Jersey Devils | NHL | 5 | 0 | 3 | 3 | 0 |  |  |  |  |  |
|  | Albany River Rats | AHL | 35 | 13 | 37 | 50 | 18 |  |  |  |  |  |
|  | Vancouver Canucks | NHL | 25 | 5 | 12 | 17 | 2 |  |  |  |  |  |
| 1998–99 | Vancouver Canucks | NHL | 41 | 6 | 8 | 14 | 16 |  |  |  |  |  |
| 15 kautta | yhteensä | NHL | 873 | 219 | 389 | 608 | 435 | 131 | 25 | 39 | 64 | 83 |

Lähteet
-------

* 1983 NHL Entry Draft - Peter Zezel *hockeydraftcentral.com*. Viitattu 29.5.2009. (englanniksi)
* Peter Zezel Legends of Hockey -sivustolla (englanniksi)

### Viitteet

1. ↑  Former NHL forward Peter Zezel dies at age 44 Yahoo News. Viitattu 28.5.2009. (englanniksi)
2. ↑  Former NHLer Zezel passes away at age 44 TSN.com. Viitattu 28.5.2009. (englanniksi)
3. 1 2 3 4  Legends of Hockey - Peter Zezel HHOF. Viitattu 28.5.2009. (englanniksi)
4. ↑  Former NHLer Zezel passes away in Toronto hospital National Post. Viitattu 28.5.2009. (englanniksi)
5. ↑  Former NHL centre Peter Zezel dies at age of 44 NHL.com. Viitattu 28.5.2009. (englanniksi)
6. ↑  Hockey draft central
7. ↑  Kurrin kova vastustaja kuoli Iltalehti. Viitattu 28.5.2009.

Aiheesta muualla
----------------

* Peter Zezel The Internet Hockey Databasessa (englanniksi)
* Peter Zezel imdb:ssä (englanniksi)